4. การประกอบธุรกิจของแต่ละสายผลิตภัณฑ์

4.1. ลักษณะผลิตภัณฑ์และบริการ

4.1.1. ผลิตภัณฑ์เบเกอรี่

จากการเป็นผู้นำด้านธุรกิจเค้กและเบเกอรี่ ภายใต้แบรนด์ เอส แอนด์ พี มากว่า 38 ปี
บริษัทได้มีการพัฒนา และแนะนำผลิตภัณฑ์ใหม่
รวมทั้งออกแบบบรรจุภัณฑ์รูปแบบใหม่อย่างต่อเนื่องเพื่อให้สามารถตอบสนองความต้องการของผู้บริโภคที่หลากหลายทั้งกลุ่มวัยรุ่น
วัยทำงาน และกลุ่มครอบครัวระดับกลางขึ้นไป อีกทั้งยังสามารถแข่งขันกับคู่แข่งได้ในตลาด
ซึ่งในการพัฒนาหรือผลิตผลิตภัณฑ์เบเกอรี่ใหม่ๆ บริษัทได้ให้ความสำคัญทั้งด้านคุณภาพของสินค้า
และวัตถุดิบ ด้านความสด และด้านความอร่อย เพื่อเป็นการตอกย้ำ สโลแกน ที่ว่า เอส แอนด์ พี
ชื่อนี้มีแต่ของอร่อย

(1) เค้ก: Fresh Cake

จากการสั่งสมประสบการณ์อย่างยาวนานจนเป็นที่ยอมรับตลอดจนลูกค้าทุกท่านยังคอยให้การสนับสนุนไว้วางใจในความเป็นผู้เชี่ยวชาญด้านศิลปะการทำเค้ก
ทำให้เรายิ่งมุ่งมั่นรักษาคุณภาพทุกขั้นตอนตั้งแต่การคัดสรรส่วนประกอบ วัตถุดิบ
และกรรมวิธีในการผลิตให้ได้เค้กที่มีรสสัมผัสที่กลมกล่อม หอมมัน
อย่างดีที่สุดและบริษัทไม่หยุดพัฒนารูปแบบใหม่ ๆ ในการสร้างสรรค์
ตกแต่งเพื่อให้เป็นที่ถูกใจลูกค้าทุกกลุ่มให้มากที่สุด บริษัทตั้งใจที่จะให้เค้กแสนอร่อยจากเอส แอนด์ พี
เป็นตัวแทนส่งมอบความสุขทุกโอกาสให้กับคนพิเศษ โดยเฉพาะในช่วงเทศกาลแห่งความสุขของทุก
ๆปี

(2) คัพเค้ก: Cupcake

จากความสำเร็จของเค้กปอนด์และเค้กชิ้นที่ได้รับการยอมรับจากผู้บริโภคอย่างกว้างขวาง
ทำให้เราได้มุ่งมั่นที่จะพัฒนาและคิดค้นไอเดียเค้กใหม่ๆอยู่เสมอจนได้ คัพเค้ก เค้กดีไซน์ใหม่
รูปแบบกระทัดรัดที่ตกแต่งหน้าเค้กเน้นความหลากหลายของรสชาติและรูปแบบรส
ให้คุณเลือกส่งต่อความสุขได้ทุกโอกาส และตามสไตล์ที่ต้องการ ทั้งแบบน่ารัก เรียบหรู
หรือออกแบบเองก็ได้ และคัพเค้กของเรา ยังคงความสด อร่อย ได้รสชาติของเค้กคุณภาพระดับ
เอส แอนด์ พี ไว้ในทุกคัพ

(3) เค้กแช่แข็ง: Frozen Cake

จากชื่อเสียงในด้านผลิตภัณฑ์เบเกอรี่
บริษัทได้ขยายธุรกิจเค้กแช่แข็งพร้อมรับประทานเพื่อตอบสนองวิถีชีวิตที่เปลี่ยนไปของผู้บริโภค
โดยมีหลายรสชาติให้เลือกรับประทาน
ทุกๆรายการเราเลือกสรรวัตถุดิบชั้นดีและควบคุมการผลิตทุกขั้นตอนตามมาตรฐาน สะอาด
และปลอดภัย

(4) ขนมอบ: Puff and Pastry

ขนมอบของเอส แอนด์ พี จะเน้น “ความสด” และ “อร่อย” ใหม่ ทุกวัน ประกอบด้วย
“กลุ่มพาย/พัฟ” เนื้อแป้งพาย/พัฟ ของเอส แอนด์ พี โดดเด่นเฉพาะตัว
เพราะเราใช้วิธีรีดพับแป้งสลับกับเนยสดถึง 144 ชั้น ทำให้แป้งพายของเอส แอนด์ พี เบา กรอบ
“กลุ่มครัวซองท์เดนิช” เนื้อแป้งนุ่ม ชุ่มฉ่ำด้วยเนยสดแท้ ๆ มีให้เลือก 2 แบบด้วยกัน
คือครัวซองท์บัทเทอร์เนยสด และครัวซองสไตล์ฝรั่งเศส “กลุ่มพิซซ่า”
สามารถทานเล่นได้เลยไม่ต้องปรุงอะไรเพิ่มเติม
เพราะเราปรุงรสให้เข้มข้นในแบบฉบับของไทยสไตล์

(5) ขนมปัง: Fresh Bread

ขนมปัง แบ่งเป็น “กลุ่มขนมปังมีไส้” เป็นขนมเนื้อนุ่มมีรูปมีไส้ต่างๆทั้งไส้เค็มและไส้หวาน
และขนมปังแซนวิซ เป็นขนมปังแผ่นที่มีหลากหลายรสชาติ นอกจากนี้ เอส แอนด์ พี
ยังให้ความสำคัญกับผลิตภัณฑ์ที่ดีต่อสุขภาพ โดยบริษัทได้แนะนำผลิตภัณฑ์ใหม่ๆ
มารองรับผู้บริโภคที่ใส่ใจคุณภาพ อาทิ ขนมปังข้าวกล้องงอก ขนมปังนมไฮแคลเซียม ขนมปังฟักทอง
ขนมปังแครอท

(6) คุกกี้: Cookies

บริษัทใช้ส่วนผสมของเนยสดแท้ๆ จึงทำให้คุกกี้เอส แอนด์ พี มีความหอม กรอบและอร่อย
มีให้เลือกรับประทานหลากหลายรูปแบบ โดยปีนี้มีรสใหม่ออกมาเพิ่มความอร่อย ได้แก่
“คุกกี้พีนัทบัทเทอร์” ชิ้นเล็กที่ชุ่มฉ่ำไปด้วยเนยสดแท้ๆ “คุกกี้ เพอร์เพิลเบอรี่” และ
“คุกกี้ข้าวโอ๊ตผสมคอลลาเจน” สำหรับผู้ที่ใส่ใจในสุขภาพ เนื้อคุกกี้ให้รสชาติอร่อยกลมกล่อม
หอมกลิ่นข้าวโอ๊ต กลุ่มคุกกี้พรีเมี่ยม กับ 3 รสชาติใหม่ "คุกกี้ช็อกโกแลตชิพ” “คุกกี้อัลมอนด์” และ
“คุกกี้เอิร์ลเกรย์” กลุ่มคริสปี้ไลท์ บิสกิต กับรสชาติใหม่ “พิสทาชิโอ” กรอบ บางเบา รสชาติหวาน
หอม มัน

นอกจากนี้ บริษัทได้สร้างแบรนด์ เดลิโอ คุกกี้ เพื่อนำเสนอคุกกี้หลากหลายชนิด
เพื่อขยายฐานของกลุ่มลูกค้าให้มากขึ้น โดยมีจำหน่ายในร้าน S&P ไฮเปอร์มาร์เก็ต,
ซูเปอร์มาร์เก็ตทั่วไป และร้านสะดวกซื้อ เช่น 7eleven, แฟมิลี่มาร์ท
และร้านมินิมาร์ททั้งในเขตกรุงเทพและต่างจังหวัด
ในปีนี้บริษัททำการรีแบรนด์สินค้าให้ดูทันสมัยเหมาะกับความต้องการในการเลือกซื้อและรับประทานของผู้บริโภคในยุคปัจจุบันมากขึ้น

(7) ขนมไหว้พระจันทร์: Moon Cake

บริษัทให้ความสำคัญในการนำเสนอขนมไหว้พระจันทร์ที่ใหม่ สด สะอาด ปลอดภัย
และมีอายุผลิตภัณฑ์ที่สามารถเก็บไว้รับประทานได้นานขึ้น บริษัทยังครองความเป็นผู้นำ
และได้รับการยอมรับจากลูกค้าในการจำหน่ายผลิตภัณฑ์ชนิดนี้ภายใต้ยี่ห้อ S&P และ มังกรทอง
(Golden Dragon) ตลอดมา ในแต่ละปี เอส แอนด์ พี
จะพัฒนาคิดค้นและแนะนำขนมไหว้พระจันทร์ไส้ใหม่ๆ
เพื่อรองรับความต้องการของผู้บริโภคที่หลากหลายอย่างต่อเนื่อง ในปี 2554 นี้ เอส แอนด์ พี
ได้มีการแนะนำ 3ไส้ใหม่ ในตลาด ได้แก่ “ไส้บัวทองสูตรน้ำตาลน้อย”,
“ไส้แครนเบอรี่และแอปเปิ้ลสูตรน้ำตาลน้อย” ซึ่งเป็นสูตรพิเศษที่มีปริมาณน้ำตาลรสชาติหวานน้อย
และล่าสุดกับ “ไส้เพอร์เพิลเบอร์รี่บัว” ที่ยังคงความอร่อยไว้เช่นเดิม
เพื่อให้ลูกค้ากลุ่มที่สนใจสุขภาพได้เลือกทานโดยไม่ต้องกังวลกับปริมาณน้ำตาลที่สูง
นอกเหนือจากความอร่อยของผลิตภัณฑ์ที่บรรจงคัดสรรแล้ว เอส แอนด์ พี
ยังให้ความสำคัญกับบรรจุภัณฑ์ขนมไหว้พระจันทร์
ด้วยกล่องดีไซน์คลาสสิคด้วยลวดลายอันโดดเด่นของนก ปลา พัด ลูกท้อ และดอกโบตั๋น
ซึ่งถือเป็นสัญลักษณ์ของความมงคล ความร่ำรวย โชคลาภ สุขภาพร่างกายดี ครอบครัวที่อบอุ่นมั่นคง
การงานอันเจริญก้าวหน้า ความรักยั่งยืน ตลอดจนความอุดมสมบูรณ์ต่าง ๆของครอบครัว
ซึ่งจะสร้างความประทับใจให้กับผู้รับเป็นอย่างยิ่ง

(8) ขนมไทย: Thai sweet delicacies

ขนมไทยหลากหลายรูปแบบและรสชาติ ทั้งขนมตำรับโบราณหารับประทานยาก
และขนมไทยประยุกต์ที่ผสมผสานขนมแบบตะวันตกกับรสชาติแบบไทย ๆ ในบรรจุภัณฑ์สวยงามร่วมสมัย

4.1.2. ผลิตภัณฑ์อาหาร

(1) อาหารสำเร็จรูปแช่แข็ง: Quick Meal

ในฐานะผู้บุกเบิกธุรกิจอาหารแช่แข็งพร้อมรับประทาน
บริษัทได้ลงทุนด้านการวิจัยและพัฒนาอย่างต่อเนื่อง
จุดเด่นของอาหารสำเร็จรูปแช่แข็งของบริษัทที่แตกต่างจากคู่แข่งอื่นคือ อาหารสำเร็จรูปแช่แข็ง เอส
แอนด์ พี
ทุกเมนูได้รับการปรุงอย่างพิถีพิถันเพื่อให้อร่อยถูกใจผู้บริโภคทั้งให้คุณค่าและความปลอดภัยในด้านโภชนาการ
และในปีนี้บริษัทได้ลงทุนในการเปลี่ยนรูปแบบบรรจุภัณฑ์ให้ดูทันสมัย
สะดวกและช่วยในเรื่องเวลาการอุ่นอาหารน้อยลง เพื่อให้เหมาะกับชีวิตแบบ เร่งรีบ
ของผู้บริโภคมากขึ้น รวมถึงการขยายสินค้าในกลุ่มใหม่อย่างอาหารทานเล่น และ ติ่มซำ อีกด้วย
นอกจากนี้บริษัทยังได้มีการผลิตและจำหน่ายน้ำสลัด ซุปแช่แข็ง พาสต้า พาย และผลิตภัณฑ์อาหารอื่นๆ
ภายใต้ แบรนด์ Patio ซึ่งได้รับการตอบรับจากกลุ่มลูกค้าเป้าหมายเป็นอย่างดี

(2) ไส้กรอก: Premo

ผลิตภัณฑ์ไส้กรอกประเภทต่างๆ แฮม และเบคอนด้วยแบรนด์ “พรีโม” สำหรับลูกค้าระดับกลางขึ้นไป
ซึ่งผลิตภัณฑ์ใช้สูตรเฉพาะของ เอส แอนด์ พี คัดสรรเฉพาะเนื้อหมูเกรด A คุณภาพดี เนื้อแน่น
อร่อย ในแบบฉบับรสชาติที่คนไทยคุ้นเคย สะอาดปลอดภัยได้มาตรฐาน
โดยผลิตภัณฑ์ใช้เป็นวัตถุดิบของร้านอาหาร เอส แอนด์ พีและจำหน่ายให้แก่ลูกค้าทั้งแบบบรรจุซอง
และแบบไส้กรอกตักขายในช่องทางค้าปลีกใน Modern Trade
รวมทั้งการรับจ้างผลิตให้กับกลุ่มธุรกิจอาหารอื่น ๆ

(3) วุ้นคาราจีแนน: Jelio Jelly

เป็นการคิดค้นขนมเจลลี่ ซึ่งสามารถนำลงในสายการผลิต เพื่อเพิ่มความหลากหลายของสินค้า เจลลี่
คาราจีแนนสำเร็จรูปทั้งในรูปแบบเจลลี่ผสมเนื้อผลไม้ และเจลลี่พร้อมดื่มผสมน้ำผลไม้ให้วิตามินซีสูง
โดยในปี 2554 ได้มีรสชาติออกใหม่ ได้แก่ เจลิโอ รสฟรุตพันช์ และ เจลิโอ รสพินาโคลาดา

(4) ผลิตภัณฑ์ปรุงแต่งอาหาร: Royallee

ผลิตภัณฑ์ปรุงแต่งอาหาร (Dry Mix) ผ่านการรับรองระบบคุณภาพมาตรฐานสากลได้แก่
สีผสมอาหาร แป้งคัสตาร์ด เป็นต้น

(5) ผลิตภัณฑ์อาหารนานาชาติ: Delicatessen

เอส แอนด์ พี เป็นผู้ผลิตอาหารนานาชาติ (Delicatessen) ภายใต้เครื่องหมายการค้า Patio
ได้แก่ น้ำสลัด ซุป เป็นต้น จำหน่ายที่สาขาเอส แอนด์ พี และในห้างสรรพสินค้า

4.1.3. บริการอื่นๆ

(1) บริการจัดส่งอาหาร: Delivery 1344

เอส แอนด์ พี Delivery เพียงแค่กดเบอร์โทร 1344 บริการจัดส่งอาหาร เครื่องดื่ม เค้ก
เบเกอรี่ที่หลากหลายและผลิตภัณฑ์อาหารพร้อมรับประทานจัดส่งถึงบ้าน
เพื่อตอบสนองความต้องการทุกไลฟ์สไตล์ด้วยความสะดวกและความรวดเร็ว รวมถึงการบริการปิ่นโต
ที่จัดส่งอาหารถึงบ้านในแต่ละมื้อทุกวันโดยเน้นให้ความสำคัญเรื่องคุณภาพ ความสดใหม่
และความรวดเร็วในการบริการ

(2) บริการจัดเลี้ยงนอกสถานที่: Caterman

บริการจัดเลี้ยงสำหรับทุกโอกาสสำคัญ ด้วยเมนูหลากหลาย
ใส่ใจทุกรายละเอียดสามารถนำเสนอรูปแบบการจัดงานเลี้ยงครบวงจร ทั้งอาหารไทย จีน ฝรั่ง
ของทุก ๆ แบรนด์

4.2. การตลาดและภาวะการแข่งขัน

นโยบายการตลาดที่บริษัท ยึดถือเป็นปรัชญาหลักในการดำเนินงานเสมอมาตลอดระยะเวลา 38 ปี
คือ การสร้างความพึงพอใจให้กับลูกค้า และให้ลูกค้าตระหนักถึงชื่อของ เอส แอนด์ พี
“ชื่อนี้มีแต่ของอร่อย” เมื่อนึกถึงอาหารและเบเกอรี่ที่มีรสชาติอร่อย
มีคุณภาพและบริการอันอบอุ่นน่าประทับใจ

4.2.1. กลยุทธ์ทางการตลาดของบริษัท

การมองกลยุทธ์ทางการตลาดของบริษัท
แยกเป็นแต่ละแบรนด์ซึ่งจะเน้นให้ความสำคัญทางด้านผลิตภัณฑ์
และด้านการบริการให้เหมาะสมกับลูกค้าหลักในแต่ละแบรนด์นั้นๆ ปัจจุบันธุรกิจ เอส แอนด์ พี
เป็นแบรนด์หลักซึ่งเป็นธุรกิจร้านอาหารและเบเกอรี่ที่ให้บริการแก่กลุ่มลูกค้าหลากหลายและทุกคนในครอบครัว
นอกเหนือจากนี้ เอส แอนด์ พี ยังมีบริการจัดส่งอาหารถึงบ้าน บริการอาหารปิ่นโต
บริการจัดเลี้ยงในนาม “Caterman” มีร้านอาหารทั้งในและต่างประเทศ
รวมไปถึงผลิตภัณฑ์ที่มีการแข่งขันในตลาด เช่น บลูคัพ คอฟฟี่, ขนมไหว้พระจันทร์, อาหารสำเร็จรูป
แช่แข็ง ควิก มีล และผลิตภัณฑ์ เดลิโอ ที่แพร่หลายในซูเปอร์มาร์เก็ตทั่วไป
กลยุทธ์ทางการตลาดของบริษัท แบ่งเป็น 6 ด้าน ดังนี้

(1) ด้านผลิตภัณฑ์

ความอร่อย คุณภาพ
และความคุ้มค่าของผู้บริโภคเป็นนโยบายที่บริษัทยึดถือในการดำเนินธุรกิจมาโดยตลอด 38 ปี
คุณภาพของผลิตภัณฑ์ เริ่มตั้งแต่การคัดสรรเลือกใช้แต่วัตถุดิบที่มีคุณภาพ วัตถุดิบที่สด ซึ่งเป็นสิ่งที่บริษัท
ให้ความสำคัญมาโดยตลอด ทำให้ผู้บริโภคมีความเชื่อมั่นในการมาใช้บริการที่ เอส แอนด์ พี มาก

นอกจากนี้กลยุทธ์ที่สำคัญอีกอย่างหนึ่ง คือด้านความหลากหลายของผลิตภัณฑ์และบริการ
บริษัทมีผลิตภัณฑ์ที่หลากหลายทั้งด้านเบเกอรี่ อาหารสำเร็จรูปแช่แข็งและอื่นๆ
เพื่อตอบสนองความต้องการของผู้บริโภค บริษัทยังได้พัฒนารูปแบบของผลิตภัณฑ์และบริการมากขึ้น
เช่น ทางด้านเบเกอรี่ ได้แก่ คัพเค้ก เดนิชไส้กรอก ที่ได้รับการตอบรับจากผู้บริโภคอย่างดี
ทางด้านอาหารในปี 2554 นี้ทาง เอสแอนด์ พี ให้ความสำคัญในเรื่องไลฟ์สไตล์ของผู้บริโภค
โดยการสร้างสรรค์เมนูใหม่ออกมาในรูปแบบที่เป็นอินเตอร์เนชั่นแนลมากยิ่งขึ้น
แต่ยังคงไว้ซึ่งคุณภาพวัตถุดิบชั้นดี เมนูพิเศษได้แก่ พาสต้า ชนิดต่าง ๆ ในรูปแบบของอิตาเลียนแท้
อาหารญี่ปุ่นในรูปแบบของ Simply Japanese ทางด้านผลิตภัณฑ์อื่น ๆ ได้แก่
ผลิตภัณฑ์อาหารสำเร็จรูป และกลุ่มเบเกอรี่กับเบเกอรี่แช่แข็ง เค้กบลูเบอรี่ครีมสด
เค้กช็อคโกแลตมูส สำหรับเค้กการ์ตูนลิขสิทธิ์ล่าสุดของโดเรมอน และเครื่องดื่ม UHT ทั้งหมด 7
รสชาติ โดยรสชาติใหม่ในปีนี้ ได้แก่ รสชาเย็นสูตรโบราณ และชาเขียวญี่ปุ่นผสมข้าวคั่ว

ทางด้านบรรจุภัณฑ์ บริษัทเน้นด้านการพัฒนาบรรจุภัณฑ์มาโดยตลอดและเป็นผู้นำด้านการพัฒนา
บรรจุภัณฑ์สำหรับผลิตภัณฑ์เบเกอรี่
ซึ่งเป็นปัจจัยสำคัญอย่างหนึ่งที่ช่วยในการตัดสินใจเลือกซื้อผลิตภัณฑ์ของผู้บริโภค
โดยเฉพาะช่วงเทศกาลสำคัญ ๆ

(2) ด้านโฆษณาและส่งเสริมการขาย

บริษัทได้ตอกย้ำความเป็นผู้นำด้านร้านอาหารและเบเกอรี่ด้วยการออกโฆษณาที่สร้างภาพพจน์ที่ดีให้กับ
แบรนด์ เอส แอนด์ พี ผลิตภัณฑ์อาหาร เค้ก และเบเกอรี่ต่างๆโดยสื่อถึงคุณภาพสดใหม่
ความพิถีพิถันในการปรุง และรสชาติอร่อย ภายใต้ สโลแกน “เอส แอนด์ พี ชื่อนี้มีแต่ของอร่อย”
และบริษัทยังจัดให้มีรายการส่งเสริมการขายในรูปแบบต่างๆ
ในแต่ละเดือนโดยเฉพาะในเทศกาลสำคัญต่างๆ

(3) การกำหนดราคา

บริษัทมีนโยบายในการกำหนดราคาขายผลิตภัณฑ์โดยคำนึงถึงปัจจัยต่างๆ ดังนี้

  - ต้นทุนของวัตถุดิบหลัก และต้นทุนในการผลิต

  - ตำแหน่งทางด้านการตลาด
  ราคาขายผลิตภัณฑ์ของคู่แข่งหรือเกณฑ์ราคาขายโดยทั่วไปเพื่อให้ลูกค้าของ เอส แอนด์ พี
  รู้สึกถึงความคุ้มค่าเงิน

  - อัตราผลกำไรขั้นต้นที่ต้องการสร้างจากผลิตภัณฑ์กลุ่มนั้น ๆ

(4) ด้านการพัฒนาบุคลากรเพื่อการส่งเสริมการขาย

บริษัทเล็งเห็นถึงความสำคัญของพนักงานว่าเป็นปัจจัยสำคัญในการดำเนินธุรกิจจึงได้มีการจัดโปรแกรมการพัฒนาศักยภาพของพนักงานบริการ
และพนักงานในร้านอาหาร เพื่อให้ทำงานด้วยความความสนุกและความสุข
โดยจัดโปรแกรมการแข่งขันการแนะนำผลิตภัณฑ์ และการแนะนำรายการส่งเสริมการขาย
ซึ่งเป็นการให้ความรู้ทั้ง แก่พนักงาน และสื่อสารไปยังลูกค้าได้เป็นอย่างดี

(5) ด้านการเลือกทำเลเปิดสาขา

ในปีนี้บริษัทได้เปิดสาขา 8 แห่ง และเบเกอรี่ช้อพ 36 แห่ง
ในการเลือกเปิดสาขานั้นมีแนวโน้มไปต่างจังหวัด หัวเมืองใหญ่มากขึ้น
รวมถึงห้างสรรพสินค้าชั้นนำในเขตเมือง และหัวเมืองใหญ่
ซึ่งวิธีการที่จะเลือกนั้นบริษัทต้องทำการสำรวจความต้องการของตลาดก่อนเช่นกัน
เพื่อใช้ในการตัดสินใจในเรื่องรูปแบบของสาขา รูปแบบของอาหาร และ ขนาดพื้นที่
เพื่อให้ตอบสนองความต้องการของตลาดให้มากที่สุด

(6) ด้านการประชาสัมพันธ์

บริษัทเน้นการสร้างความสัมพันธ์ระหว่างลูกค้า และการสร้างความรับผิดชอบต่อสังคมให้กับชุมชนต่าง
ๆ โดยในปีที่ผ่านมา บริษัทได้จัดกิจกรรมสำหรับลูกค้า โดยการคืนกำไรให้กับลูกค้าสมาชิก S&P Joy
Card ด้วยกิจกรรมต่าง ๆ ตลอดทั้งปี รวมถึงกิจกรรมสร้างสรรค์สังคมด้วยการจัดกิจกรรม S&P
Camp ใช้เวลาว่างช่วงปิดเทอมปฎิบัติธรรม นอกจากนี้ บริษัทยังได้ตอบแทนสังคมด้วยการมอบเค้ก
การเลี้ยงอาหารให้กับผู้ด้อยโอกาส มูลนิธิและสถานสงเคราะห์ต่าง ๆ
และการปรับปรุงโรงครัวให้กับโรงเรียนในถิ่นทุรกันดาร

4.2.2. สภาวะเศรษฐกิจและการแข่งขัน

ปี 2554 เป็นอีกปีหนึ่งที่อุตสาหกรรมอาหารต้องเผชิญกับความท้าทายของวิกฤติการณ์ที่สำคัญต่าง ๆ
ไม่ว่าจะเป็นปัญหาทางการเมือง ปัญหาเรื่องมหาอุทกภัย และสภาวะเศรษฐกิจโลกผันผวน
ส่งผลกระทบต่อภาคอุตสาหกรรมอาหาร
ทำให้เกิดปัญหาเรื่องการขาดแคลนวัตถุดิบที่ใช้ในการประกอบอาหาร สินค้าขึ้นราคา อย่างไรก็ตาม
ปัจจัยภายในประเทศดังกล่าวได้ส่งผลกระทบต่อภาวะเศรษฐกิจเพียงระยะสั้น และอยู่ในวงจำกัด
ประกอบกับภาวะเศรษฐกิจ ในประเทศโดยรวมยังมีแนวโน้มขยายตัวโดยจะเห็นได้จากในปี 2554
ตัวเลขคาดการณ์การขยายตัวทางเศรษฐกิจจากสำนักงานเศรษฐกิจการคลังอยู่ในอัตราร้อยละ 1.1
ถึงการขยายตัวดังกล่าวจะอยู่ในระดับไม่สูงมากนัก แต่ส่งผลให้ภาวะอุตสาหกรรมของธุรกิจอาหาร
และการให้บริการมีการขยายตัวเพิ่มขึ้น แม้ว่าจะมีผู้แข่งขันรายใหม่เข้ามาในตลาดเพิ่มขึ้น
แต่บริษัทก็ยังสามารถรักษาส่วนแบ่งการตลาดได้เป็นอย่างดี
โดยบริษัทได้มีการวิเคราะห์และวางแผนเชิงกลยุทธ์ทางด้านการตลาด
โดยเน้นเรื่องคุณภาพของสินค้า และบริการ ในด้านความอร่อย วัตถุดิบที่ดีมีประโยชน์
ปรุงโดยเชฟที่มีประสบการณ์ความชำนาญ มีการนำเสนอสินค้าออกสู่ตลาดพร้อมจุดขายที่โดดเด่น
เป็นสินค้าตามเทศกาล มีความหลากหลาย
และมีความเป็นอินเตอร์เนชั่นแนลมากขึ้นสามารถตอบสนองความต้องการของกลุ่มเป้าหมาย
มีการวางกลยุทธ์ในเรื่องราคาที่เหมาะสมคุ้มค่าเงิน
กลยุทธ์ในการขยายสาขาเพื่อให้ผู้บริโภคเข้าถึงแบรนด์ได้ง่ายในรูปแบบของร้านอาหาร
และเบเกอรี่ช้อพในห้างสรรพสินค้า ไฮเปอร์มาร์เก็ต ศูนย์การค้าในจังหวัดใหญ่ โรงพยาบาล
จึงมีผลทำให้บริษัทสามารถแข่งขันและรักษา/เพิ่ม ส่วนแบ่งการตลาดของผลิตภัณฑ์และบริการต่าง ๆ
ของบริษัทได้ในระดับที่ดี ปัจจัยสำคัญ ที่ทำให้บริษัทประสบความสำเร็จ
คือกลยุทธ์ทางการตลาดในด้านการส่งเสริมการขายเพื่อสร้างการรับรู้และความเข้าใจในผลิตภัณฑ์
สร้างความรู้สึกที่ดีและมั่นใจในคุณภาพของผลิตภัณฑ์และบริการต่อความคุ้มค่าในการบริโภคของกลุ่มลูกค้าเป้าหมายเพื่อกระตุ้นการขายให้มากขึ้น
นอกจากนี้ยังให้ความสำคัญกับการโฆษณา ประชาสัมพันธ์เพื่อสร้างภาพพจน์ที่ดีให้กับแบรนด์เอส แอนด์
พี และตอกย้ำความเป็นผู้นำด้านอาหาร เบเกอรี่ ประกอบกับ
บริษัทได้มีการส่งเสริมด้านการวิจัยและพัฒนาคุณภาพของสินค้า กระบวนการผลิต
และการคัดสรรวัตถุดิบอย่างต่อเนื่อง
ทั้งนี้เพื่อให้ผลิตภัณฑ์ของบริษัทเป็นที่ยอมรับและสามารถตอบสนองความต้องการของลูกค้าได้เป็นอย่างดี

นอกจากนี้บริษัทได้พัฒนากระบวนการในการให้บริการเพื่อสร้างระบบการบริหารและ
การให้บริการที่เป็นเลิศต่อลูกค้า และในการดำเนินงานของบริษัท
ได้ตระหนักและให้ความสำคัญต่อการกำกับดูแลกิจการที่ดีโดยการสร้างจิตสำนึกในการปฏิบัติงานให้แก่ทุกคนในองค์กรให้เป็นส่วนหนึ่งของวัฒนธรรม
เอส แอนด์ พี ดังนั้นการดำเนินกิจการของ เอส แอนด์ พี
จึงมิได้ให้ความสำคัญต่อกำไรทางตัวเลขเพียงอย่างเดียว
แต่ได้ให้ความสำคัญต่อการสร้างประโยชน์และความเป็นธรรมให้แก่ทุกฝ่ายที่เกี่ยวข้อง
นอกจากนี้ยังมีส่วนร่วมในการพัฒนาสังคม เช่น โครงการคิทเช่นฟอร์คิดส์
ในการสร้างโรงครัวให้สถานศึกษาในชนบท โครงการเติมรอยยิ้มให้น้อง
หรือการบริจาคช่วยเหลือสังคมในกรณีเกิดภัยธรรมชาติ เป็นต้น
จากการดำเนินการดังกล่าวนอกจากทำให้บริษัทสามารถ
รักษาฐานลูกค้าเดิมไว้ได้ยังสามารถขยายฐานลูกค้าไปยังกลุ่มลูกค้าใหม่ได้อย่างต่อเนื่องรวมถึงการได้รับความไว้วางใจจาก
ผู้ถือหุ้น เจ้าหนี้ คู่ค้า คู่แข่ง พนักงาน และสังคม ด้วยดีตลอดมา

4.3. เหตุการณ์ที่สำคัญในปี พ.ศ. 2554

ในช่วงปี 2554 ที่ผ่านมาถึงแม้จะมีเหตุการณ์ที่ท้าทายต่างๆ
ไม่ว่าจะเป็นความผันผวนของเศรษฐกิจโลก ปัญหาด้านการเมือง และภัยธรรมชาติ
แต่บริษัทยังฝ่าฟันอุปสรรคต่างๆไปได้ด้วยดี และยังได้มีการทำกิจกรรมต่างๆ
ที่เป็นการช่วยเหลือสังคม การสนับสนุน และบริจาคเงินสู่สังคมทั่วไป
และการจัดงานด้านการตลาดเพื่อเผยแพร่ข่าวสารของธุรกิจที่สำคัญ ดังนี้

การขยายธุรกิจและการพัฒนาผลิตภัณฑ์

-   บริษัทได้มีการเปิดร้านอาหาร SUDA ณ กรุงลอนดอน ประเทศอักฤษ เมื่อเดือนกันยายน
    ซึ่งเป็นร้านอาหารที่นำเสนอความหลากหลายของอาหารไทยที่ถูกใจผู้บริโภครุ่นใหม่ของศตวรรษที่
    21 ทั่วโลก

-   บริษัทได้เปิดร้านอาหารญี่ปุ่น “โตเกียว โชคุโด”
    ซึ่งเป็นร้าอาหารที่ผสมผสานวิถีการกินแบบดั้งเดิมของชาวญี่ปุ่นกับวัฒนธรรมการกินร่วมสมัยของคนโตเกียวในปัจจุบันจนได้เป็นสูตรเฉพาะตัว
    ตั้งอยู่ที่อาคารยูไนเต็ดเซ็นเตอร์ สีลม

-   บรีษัทได้มีการแนะนำจุดขายแนวใหม่ “S&P on Wheel”
    ซึ่งเป็นเบเกอรี่ชอพที่สามารถเคลื่อนย้ายไปยังสถานที่ต่าง ๆได้ ซึ่งจุดขายเคลื่อนที่นี้
    จะช่วยให้บริษัทสามารถเข้าถึงลูกค้าได้มากขึ้นแล้ว
    รวมทั้งยังอำนวยความสะดวกลูกค้าของบริษัทด้วย

-   บริษัทได้ปรับเปลี่ยนรูปแบบร้านอาหารในประเทศไต้หวันจากร้าน Patio เดิม จำนวน 2 แห่ง
    เป็นร้าน Bangkok Jam ซึ่งเป็นรูปแบบที่เข้าถึงกลุ่มลูกค้าเป้าหมาย ซึ่งต้องการความทันสมัย
    รวดเร็วทันใจได้มากยิ่งขึ้น รวมทั้งเปิดร้านอาหารใหม่เพิ่มขึ้นอีก 1 แห่งด้วย

  รางวัลและความสำเร็จ

-   คุณประเวศวุฒิ ไรวา กรรมการผู้จัดการใหญ่ รับรางวัลผู้บริหารสูงสุดดีเด่น (CEO Awards)
    และรางวัลดีเด่นบริษัทจดทะเบียนด้านผลการดำเนินงาน (Company Performance
    Awards) จากการประกาศผลรางวัล SET Awards 2011

-   บริษัทได้รับรางวัล อย.ควอลิตี้ อวอร์ด เพื่อแสดงให้เห็นว่าบริษัทฯ
    มีโครงการส่งเสริมจริยธรรมสถานประกอบการผลิตภัณฑ์สุขภาพให้ได้มาตรฐานและปลอดภัยต่อผู้บริโภค
    จากกระทรวงสาธารณสุข

-   โรงงานผลิตเบเกอรี่ กม. 23.5 จังหวัดสมุทรปราการได้รับเกียรติบัตร
    “ธรรมาภิบาลสิ่งแวดล้อม” จากกระทรวงอุตสาหกรรม

-   โรงงานผลิตอาหาร ลาดกระบัง ได้รับมอบใบรับรองมาตรฐานระบบคุณภาพ GMP – HACCP –
    ISO22000 – ISO 9001 -BRC และ IFS ในสายการผลิตอาหาร

  กิจกรรมการตลาดเพื่อเพิ่มยอดขาย

-   Summerlicious : รายการส่งเสริมการขายในช่วงหน้าร้อน
    กับเมนูอาหารไทยพร้อมลุ้นรางวัลใหญ่มากมาย อาทิ รถยนต์ Ford Fiesta โทรศัพท์
    Blackberry Touch และบัตรกำนัลเอส แอนด์ พี

-   Summer Salad & Pasta : รายการมอบสิทธิพิเศษให้แก่สมาชิกบัตร Joy Card และลูกค้า
    AIS ได้รับส่วนลด 15% ทันทีเมื่อสั่งอาหารนานาชาติ และเครื่องดื่มในเมนู Summer Salad
    & Pasta

-   The Happy Story Goes On Photo Contest : รายการประกวดภาพถ่ายในหัวข้อ
    “ความสุข...ความผูกพันมีได้ทุกวันที่ S&P” ซึ่งได้รับการตอบรับที่ดี
    มีผู้สนใจส่งภาพเข้าร่วมการประกวดเป็นจำนวนมาก
    โดยผู้เข้าประกวดสามารถลุ้นรางวัลเงินสด และรางวัลอื่น ๆ รวม 80,000 บาทด้วยกัน

-   ขนมไหว้พระจันทร์ : เอส แอนด์ พี ถือเป็นเจ้าตลาดสำหรับเทศกาลขนมไหว้พระจันทร์
    ในปีที่ผ่านมามีการทำโปรโมชั่นส่งเสริมการขายทั้ง 4 ฟรี 1 และลด 15% สำหรับสมาชิกบัตร
    Joy Card และลูกค้า AIS
    ทำให้ยอดขายขนมไหว้พะจันทร์มียอดขายเพิ่มขึ้นในช่วงเทศกาลที่ผ่านมา

ความรับผิดชอบต่อสังคม

ด้านการศึกษา

-   โครงการเกี่ยวกับการศึกษาร่วมกับสถาบันการศึกษา และโรงเรียนต่างจังหวัด เช่น

    -   เข้าร่วมกับกรมอาชีวศึกษาในการรับนักเรียนอาชีวะจากต่างจังหวัด
        เข้าฝึกงานในระบบทวิภาคีในหน่วยงานต่าง ๆของบริษัท

    -   ศูนย์การเรียนรับนักเรียนด้อยโอกาสจากโรงเรียนราชประชานุเคราะห์และโรงเรียนศึกษาสงเคราะห์ทั่วประเทศเข้าเรียนในระดับ
        ปวช.สาขาวิชาธุรกิจค้าปลีก อาหารและโภชนาการ

    -   เข้าร่วมกับกรมอาชีวศึกษาเพื่อฝึกอบรมทักษะในธุรกิจอาหารและเบเกอรี่ให้แก่คณะครูและนักเรียนโดยการสอนแต่งหน้าเค้ก

    -   บริษัทได้เข้าร่วมและได้มีกิจกรรมส่งเสริมการศึกษา รวมทั้งการบริจาคเงินสนับสนุน
        อุปกรณ์ต่าง ๆให้กับสถาบันการศึกษาอย่างต่อเนื่อง อาทิเช่น โครงการ S&P Kitchen
        for Kids ปรับปรุงโรงครัวให้กับโรงเรียนในถิ่นทุรกันดาร
        สร้างห้องสุขาที่ถูกสุขลักษณะให้โรงเรียนในต่างจังหวัดรวม 3 แห่ง

    -   ส่งเสริมกิจกรรมฝึกทักษะด้านการแต่งหน้าเค้ก อย่างต่อเนื่องเป็นปีที่ 11
        ให้กับนักเรียนระดับประถมเป็นจำนวน 35 โรงเรียน

ด้านสังคมและสิ่งแวดล้อม

-   คุณภัทรา ศิลาอ่อน เข้ารับพระราชทานโล่เชิดชูเกียรติ “สตรีไทยดีเด่น” ประจำปี 2554
    จากสมเด็จพระเทพรัตนราชสุดาฯ สยามบรมราชกุมารี พร้อมจัดทำเค้กขนาด 999 ปอนด์
    และคุกกี้เพื่อนำรายได้มอบให้วันสตรีไทย

-   การมอบเงินและผลิตภัณฑ์ช่วยเหลือผู้ประสบภัยน้ำท่วมทั้งในกรุงเทพและต่างจังหวัด
    จัดโครงการ “น้ำใจไมตรี S&P มีให้คุณ”
    ลงพื้นที่มอบอาหารและเครื่องอุปโภคบริโภคให้กับผู้ประสบภัยน้ำท่วม
    รวมทั้งมอบเงินสมทบทุนร่วมสร้างสุขาลอยน้ำ พระราชทานมอบแก่ผู้ประสบภัยน้ำท่วม

-   ร่วมกับกรมราชทัณฑ์ “คืนคนดีสู่สังคม” ด้วยการมอบผลิตภัณฑ์ในวันพระราชทานอภัยโทษ 5
    ธันวาคม และรับสมัครผู้ต้องราชทัณฑ์ที่ได้รับพระราชทานอภัยโทษเข้าทำงานกับบริษัทฯ

-   โครงการเพื่อช่วยเหลือผู้ด้อยโอกาส และกิจกรรมให้เยาวชน ได้แก่

    -   โครงการ Cake A Wish Make A Wish โดยมอบเค้กให้เด็ก คนพิการ คนชรา
        และผู้ด้อยโอกาสให้แก่ 20 มูลนิธิ

    -   จัดโครงการเติมรอยยิ้มให้น้อง..ปี 6 เลี้ยงอาหารกลางวันเด็กด้อยโอกาสที่มูลนิธิสันติสุข

นอกจากนี้ บริษัทยังเป็นส่วนหนึ่งที่เข้าร่วมสนับสนุนในด้านอาหารและผลิตภัณฑ์ให้แก่ องค์กร สถาบัน
และหน่วยงานในภาครัฐ และเอกชน ในกิจกรรมต่าง ๆอย่างมากมาย

4.4. การจัดหาวัตถุดิบของบริษัท

4.4.1. นโยบายด้านการจัดซื้อ-จัดหา

บริษัทดำเนินธุรกิจโดยยึดมั่นในความรับผิดชอบต่อผู้มีส่วนได้เสียทุกกลุ่มและด้วยตระหนักดีว่าผลิตภัณฑ์ของบริษัทจะต้องมีคุณภาพ
สะอาด ปลอดภัยและมีมาตรฐานเดียวกันเพื่อให้ผู้บริโภคเกิดความมั่นใจในผลิตภัณฑ์ของบริษัท
ดังนั้นนโยบายด้านการจัดซื้อ-จัดหา วัตถุดิบ บรรจุภัณฑ์เพื่อใช้ในกระบวนการผลิต
บรรจุภาชนะและบรรจุภัณฑ์ที่หีบห่อผลิตภัณฑ์ของบริษัทจากโรงงานไปยังร้านอาหารและร้านเบเกอรี่ของบริษัท
จึงต้องผ่านกระบวนการคัดสรร/คัดเลือกเป็นอย่างดี โดยในปี 2554
บริษัทมีแผนงานในการพัฒนาปรับปรุงกระบวนการสรรหาวัตถุดิบ บรรจุภัณฑ์
การบริหารต้นทุนคลังสินค้า ที่มีประสิทธิภาพเพิ่มขึ้น
ทั้งนี้เพื่อให้สอดคล้องกับหลักการบริหารจัดการอย่างมีคุณภาพซึ่งทำให้บริษัทสามารถบรรลุเป้าหมายและสอดคล้องกับแผนกลยุทธ์ของบริษัทในระยะยาว
สรุปได้ ดังนี้

(1) มุ่งเน้นความมีคุณภาพและต่อเนื่อง โดยวัตถุดิบ ภาชนะและบรรจุภัณฑ์ที่บริษัทจัดซื้อ
    บริษัทได้กำหนดให้มีกระบวนการในการคัดสรร/คัดเลือก ตั้งแต่ คู่ค้า ผู้ให้บริการ
    ต้องมีคุณสมบัติตรงตามที่บริษัทกำหนด เช่น คู่ค้า เป็นเจ้าของแหล่งผลิตวัตถุดิบ
    ภาชนะและบรรจุภัณฑ์ที่มีมาตรฐานและคุณภาพการให้บริการ คู่ค้า
    เป็นผู้ให้บริการที่มีศักยภาพในการจัดซื้อ วัตถุดิบ
    สินค้าและบริการที่มีคุณภาพและสามารถจัดหาวัตถุดิบ
    สินค้าจัดส่งให้กับบริษัทได้อย่างเพียงพอตามความต้องการของบริษัท
    ในขณะที่ราคาไม่ผันแปรอย่างมีนัยสำคัญซึ่งส่งผลกระทบต่อการบริหารต้นทุนการผลิตของบริษัทเป็นสำคัญ

(2) มีมาตรฐานเดียวกัน โดยวัตถุดิบ ภาชนะและบรรจุภัณฑ์ที่บริษัทจัดซื้อต้องมีมาตรฐานเดียวกัน
เช่น มีความสดและใหม่ มีความสะอาด มีความปลอดภัย
และไม่มีสารปนเปื้อนซึ่งอาจส่งผลกระทบต่อผลิตภัณฑ์และผู้บริโภค
ซึ่งบริษัทได้จัดให้มีกระบวนการทดสอบวัตถุดิบ
ภาชนะและบรรจุภัณฑ์อย่างเพียงพอและเชื่อมั่นได้ว่าวัตถุดิบ
ภาชนะและบรรจุภัณฑ์มีคุณภาพและมาตรฐานที่เพียงพอเชื่อถือได้และเมื่อผลิตภัณฑ์ของบริษัทถึงมือผู้บริโภค
มีความสด สะอาดและปลอดภัยและมีคุณค่าทางโภชนาการด้วยมาตรฐานเดียวกัน

(3) สนับสนุนคู่ค้าและพันธมิตรธุรกิจ
บริษัทได้ให้ความสำคัญต่อการสนับสนุนและเสริมสร้างพันธมิตรธุรกิจในระยะยาวด้วยเหตุผลที่ว่าการดำเนินธุรกิจให้เติบโตในระยะยาวนั้นปัจจัยความสำเร็จหนึ่งคือการส่งเสริมและสนับสนุนแก่คู่ค้าและพันธมิตรให้เติบโตเคียงข้างไปพร้อมกับบริษัท
โดยการจัดให้มีการช่วยเหลือเพื่อแก่ปัญหาร่วมกันในการเสริมสร้างศักยภาพให้แก่คู่ค้าและพันธมิตรเพิ่มขึ้น
เช่น
การให้ข้อมูลเกี่ยวกับความต้องการวัตถุดิบและผลิตภัณฑ์สำหรับแต่ละช่วงระยะเวลาตามแผนงานการผลิตและแผนการตลาด

(4) บริหารคลังสินค้าอย่างมีประสิทธิภาพ โดยในกระบวนการจัดซื้อและจัดหาวัตถุดิบ ภาชนะ
และบรรจุภัณฑ์ บริษัทมีการจัดทำแผนงานการจัดซื้อ-จัดหาวัตถุดิบ ภาชนะ
และบรรจุภัณฑ์เป็นการล่วงหน้าตามระยะเวลาและความต้องการของโรงงานและแผนการตลาด
จึงมีผลทำให้การบริหารคลังสินค้ามีประสิทธิภาพยิ่งขึ้นโดยสามารถประมาณการความต้องการซึ่งส่งผลต่อการบริหารและจัดการต้นทุนสินค้าในภาพรวมได้เป็นอย่างดี
มีการประสานงานร่วมกับฝ่ายวิจัยและพัฒนา ฝ่ายการตลาดเพื่อวางแผนในการจัดหาวัตถุดิบ ภาชนะ
และบรรจุภัณฑ์ที่ใช้ให้เหมาะสมกับภาวะกาลในปัจจุบันส่วนวัตถุดิบที่คุณสมบัติผันแปรเปลี่ยนแปลงไปตามฤดูกาล
มีการกำหนดคุณสมบัติและสิ่งทดแทนอย่างชัดเจน

ในปี 2555 บริษัทยังคงตระหนักและให้ความสำคัญในเรื่องมาตรฐานคุณภาพ ความสะอาด
ความปลอดภัยและคุณค่าทางโภชนาการของผลิตภัณฑ์อาหาร การบริหารต้นทุนวัตถุดิบ ภาชนะ
และบรรจุภัณฑ์ อย่างต่อเนื่องตั้งแต่ขั้นตอนในการจัดซื้อ-จัดหา คู่ค้า ผู้จัดจำหน่าย(Suppliers)
กระบวนการผลิต การควบคุมคุณภาพระหว่างการจัดเก็บก่อน การบริหารคลังสินค้า ดังนี้

-   พัฒนาการดำเนินงานของทุกหน่วยงานเพื่อความสอดคล้องกับมาตรฐานและข้อกำหนดกฎหมาย

-   สื่อสารและให้ความรู้ด้านความปลอดภัย คุณภาพ โภชนาการ
    และสุขภาพแก่ผู้มีส่วนได้ส่วนเสียในธุรกิจของ เอส แอนด์ พี และ พนักงานในองค์กร

-   พัฒนาเครือข่ายวิชาการและผู้เชี่ยวชาญ
    เพื่อความมั่นใจในการพัฒนามาตรฐานความปลอดภัยและคุณภาพอาหาร

-   พัฒนาทีมคุณภาพให้มีทักษะการประเมินความเสี่ยงเพื่อความมั่นใจในการบริหารจัดการเชิงป้องกัน

-   นำมาตรฐานสากล และเทคโนโลยี
    มาช่วยในการพัฒนาและประยุกต์ใช้มาตรฐานความปลอดภัยและคุณภาพอาหาร

-   จัดระบบงาน/ผู้รับผิดชอบ ให้รองรับกรณีเกิดปัญหา/แก้ปัญหา ให้มีกระบวนการที่สั้น กระชับ
    รวดเร็ว

-   ทบทวนผู้ขาย และ ต้นทุนวัตถุดิบ สินค้า กระบวนการในการส่งมอบสินค้า ของสาขา/
    เบเกอรี่ชอพ ที่ตั้งอยู่ในต่างจังหวัดตามภูมิภาคต่างๆ

-   สร้างระบบการบริหารคลังสินค้าที่มีประสิทธิภาพให้ดียิ่งขึ้น